***1.*** ***Кратка обобщена информация за осъществената контролна дейност за месец януари 2019 г. и резултати от извършената контролна дейност.***

 През месец януари 2019 г. служителите от „Контрол и охрана“ в дирекциите на националните паркове са извършили 140 броя проверки на 52 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1626 броя. Съставени са 5 акта за установяване на административни нарушения (АУАН) и са дадени 59 броя предписания. Издадени са 7 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец януари са съставени 83 броя констативни протокола за осъществен контрол и извършени проверки. Извършени са 272 броя вписани в *Дневника на служителя парковата охрана*. Не са съставяни актове за установено административно нарушение на територията на парка. Съставени са 4 броя констативни протокола за установено административно нарушение, от които 1 брой за незаконна сеч констатирана през 2018г., 2 броя за каране на сноуборд извън регламентираните ски писти и трасета и 1 брой за използване на моторизирани средства, като е подаден сигнал до РУ-Полиция гр.Банско за оказване на съдействие относно установяване на самоличността на нарушителите .

На основание Заповед № РД -188/20.12.2018г. на директора на парка, управителите, собствениците на ски-училища и ски-гардероби, намиращи се в прилежащите на парка общини се запознаваха срещу подпис с декларации по образец, че се забранява карането на ски извън маркираните ски-писти и трасета, определени с Плана за Управление на НП „Пирин“ и забраната за използване на моторизирани средства (моторни шейни и ратраци), освен при изпълнението на неотложни дейности в горите и спасителни акции.

През месец януари бяха извършени дейности по недопускане на бракониерство и недопускане на незаконен добив на дървесина на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове), с цел да се предотврати бракониерството в защитената територия. През отчетният месец са предприети действия с цел превенция, като са извършени проверки в ниската част на парка и в граничните зони, съвместно с Държавните горски стопанства. В резултат на осъщественият контрол не са допуснати нарушения.

Извършени са проверки относно спазването на дадените условия в становища от директора на парка и решения на МОСВ. Осъществен е контрол над собственици и ползватели относно спазването на режимите и нормите въведени с ПУ на НП „Пирин“.

Извършени са проверки по спазването на въведените забрани с ПУ на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка. През месеца е съставен констативен протокол за установено административно нарушение за използване на моторизирани средства от неизвестен извършител. Веднага е подаден сигнал до РУ-Полиция гр.Банско за оказване на съдействие относно установяване на самоличността на нарушителите. Наложена е принудителна административна мярка № РД-6/29.01.2019г. за извеждане/преместване на 5 броя моторни шейни извън територията на парка на лице от град София, притежаващо моторизирани средства, на които местонахождението бе констатирано на територията на НП „Пирин“, над гр. Банско.

 През месец януари са съставени 2 броя констативни протоколи за установено административно нарушение за каране на сноуборд извън регламентираните ски писти и трасета. Срещу нарушителите бе стартирано своевременно административно наказателно производство, като им бе изпратена покана за съставяне на актове.

**2.2. НП „Рила“**

Във връзка с осъществяване на контролната дейност на територията на Национален парк „Рила“ за месец януари 2019 г., служителите „Паркова охрана и контрол“ са извършили общо 33 бр. проверки, за които са съставени предупредителни и констативни протоколи. 28 бр.от тях са на сгради, водохващания и други съоръжения, а в 5 бр. са отразени проверки по разрешителни и съгласувателни заповеди на директора на Дирекция „Национален парк Рила“ и други. За същия период, служителите, на които е поверена охраната на защитените територии са осъществили 437 бр. проверки за Отдел „КО-Юг“ и 605 бр. за Отдел „КО-Север“, вписани в *Дневника на служителя парковата охрана*. Има съставени 5 бр. констативни протоколи за установяване на административно нарушение.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

От направените общо 33 броя проверки за отчетния период, покрити с констативни и предупредителни протоколи, 25 бр. са планирани, а 8 бр. - извънредни. Извършени са 28 бр. на сгради и съоръжения, намиращи се на територията на Националния парк и Резерват „Риломанастирска гора“, а 5 бр. са по съгласувателни и разрешителни заповеди, издадени от директора на Дирекция „Национален парк Рила“.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина - 343 бр. Тези, свързани с бракониерство са 182 бр., 67 бр. проверки са извършени във връзка със състоянието на реките и езерата и незаконен риболов, 26 бр. са свързани със замърсяване на защитената територия, 60 бр. проверки - по границите на Национален парк „Рила“ и резерватите с различните горски стопанства, държавни лесничейства /горски стопанства/ и общински горски стопанства, 61 бр. на пътища и пътни съоръжения, 35 бр. във връзка с наличието/липсата на табели и тяхното състояние. 46 бр. от извършените проверки са относими към състоянието на екопътеките и кътовете за отдих и бивакуване и 28 бр. на туристически пътеки. 38 проверки са направени за състоянието на ВиК и други водопреносни съоръжения на територията на парка, 1 бр. за паленето на огън извън определените за тази цел места, 33 бр. на хижи и заслони, 21 бр. – МПС, 21 бр. проверки на туристи, 6 бр. на електропроводи, попадащи на територията на НП „Рила“, ведомствени сгради – 37 бр. Проверки по издадени заповеди /съгласувателни, разрешителни/, вписани в дневниците на служителите „Паркова охрана и контрол“ – 10.

През месец януари 2019 г. са съставени пет броя констативни протоколи за установяване на административно нарушение за нерегламентирано движение на моторни шейни на територията на парка. Съставен е един брой АУАН. Издадени са два броя наказателни постановления за налагане на административна санкция.

От дейността на служителите „Паркова охрана и контрол“ през месец януари и засиления превантивен контрол могат да се отбележат следните резултати:

1. По всички съставени предупредителни протоколи се извършват проверки и се следи за спазване на предписанията, посочени в тях.

2. Няма констатирани случаи на бракониерство, както и за незаконен риболов.

3. Не са констатирани замърсявания, както около хижите, заслоните, така и около кътовете за отдих и местата за бивакуване.

4. При направените проверки на табели и информационни табла, палене на огън, не са констатирани нарушения.

5. На туристите се предоставя информация във връзка с правилата за поведение в Национален парк „Рила“, местата за бивакуване, хижи, туристически маршрути. С цел превенция на някой от тях са съставени протоколи.

6. Всички пътища на територията на Парка са проходими, няма паднали и надвиснали дървета, които да възпрепятстват преминаването.

**2.3. НП „Централен Балкан“ (НПЦБ)**

През месец януари 2019 г. служителите от отдел „Контрол и охрана“ (КО) в Дирекция „Национален парк Централен Балкан“ (ДНПЦБ) са извършили 24 бр. проверки на обекти, собственици, ползватели, посетители и паркова инфраструктура, като са съставени 24 бр. констативни протоколи. Проверени са общо 15 бр. обекта, от които 11 бр. инфраструктурни обекта. Срещу физически лица са съставени 4 бр. акта за установяване на административни нарушения, които по видове нарушения, са както следва: 1 бр. за движение на МПС извън определените и обозначени пътища със свободен достъп на територията на НПЦБ без писмено съгласуване от ДНПЦБ и 3 бр. за паркиране на МПС извън обозначените паркинги със свободен режим на територията на НПЦБ без писмено съгласуване от ДНПЦБ.

Издадени са 5 бр. предписания, 7 бр. съгласувателни писма по реда на §7 от ПЗР на ЗЗТ и 5 бр. наказателни постановления.

Текущите проверки по време на ежедневните обходи в поверените на служителите охранителни участъци, вписани в *Дневника на служителя парковата охрана* са 312 бр.

Приоритетни в контролно-охранителната дейност на ДНПЦБ през януари 2019 г. бяха: превантивен и текущ контрол по отношение предотвратяване и установяване на нарушения свързани с опазване фауната и горите от посегателства, състояние на парковата инфраструктура, както и последващ контрол на съгласувани дейности в защитената територия. Важен приоритет за месеца отново беше и контролът на ловните дружинки при осъществяване на ловно-стопанските им дейности в граничните на парка ловни площи. Основните групи потенциални нарушители, върху които беше фокусирано вниманието на парковата охрана, бяха ловните и дърводобивни бракониери, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на ловните бракониери. Продължиха и мероприятията по охрана в горите с цел предотвратяване на незаконни посегателства върху горите в достъпните части на парка и тези около туристическите и животновъдни обекти.

През януари отново беше отделено специално внимание на резерватите в НПЦБ, като беше панирана и реализирана система по тяхната охрана с цел противодействие на основната заплаха - ловното бракониерство.

За успешно противодействие на заплахите, при осъществяване на контролната и охранителна дейност, приоритетно бяха планирани и реализирани мероприятия съгласно създадената и добре функционираща схема с приоритет на така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* райони с висок степен на риск за ловно бракониерство;
* зони в горски територии по границата на парка и около обекти разположени в парка – традиционно обект на дърводобивни посегателства;
* гранични райони намиращи се в съседство с ловни площи на ловните дружини и дивечовъдни райони от прилежащите населени места;
* териториите на деветте резервата в НПЦБ, както и на двата резервата извън парка, управлявани от ДНПЦБ – поддържан резерват „Чамджа“ и резерват „Еленова гора“;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

През месец януари 2019 г. мероприятията за превенция и противодействието по отношение на ловното бракониерство и незаконната сеч на дървесина допринесоха за добрите резултати в това отношение, като няма регистрирани случаи на установени убити диви животни или щети от незаконна сеч. Затвърждава се негативната тенденция за активизиране на местните общности, по отношение на незаконния добив на дърва за горене, но активната работа по превенция и постоянното присъствие от страна на парковата охрана, дава необходимия резултат, като тази заплаха към настоящия момент е овладяна. През месеца бяха установени два случая, при които е регистрирана незаконна паша на домашни животни в територията на парка, като при единия от тях свързан с паша на овце и кози, собствениците са установени и предстои да им бъдат съставени АУАН. При втория случай, отнасящ се до паша на стадо коне е установено, че проверените животни нямат имплантирани транспондери и собствениците не могат да бъдат установени.

 Предизвикателство за парковата администрация през януари бяха и силните ветрове, предизвикали затруднения по отношение на проходимостта по множество пътища и туристически пътеки от южната страна на парка, но своевременната реакция на служителите по места осигури нормални и безопасни условия за преминаване на посетителите. Щетите по отношение на парковата инфраструктура са незначителни и бяха отстранени своевременно.

В резултат на добре планираните и предприети мерки във връзка с контролната и охранителна дейност, през месеца няма данни за допуснати значителни увреждания върху живата и нежива природа, както и данни за нарушение на естествените процеси в парка. Запазено е благоприятното природозащитно състояние на природните местообитания и видове.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.